**ZAKON**

**O IZMJENAMA I DOPUNAMA ZAKONA O RIBARSTVU**

Član 1.

U Zakonu o ribarstvu („Službeni glasnik Republike Srpske“, broj 72/12) u članu 5. u stavu 1. tačka z) briše se, a tačka i) postaje tačka z).

U dosadašnjoj tački i), koja postaje tačka z), poslije riječi: „ribolovaca“ dodaju se zapeta i riječi: „javna ustanova“.

Član 2.

Član 10. mijenja se i glasi:

„(1) Radi zaštite, praćenja, planiranja i razvoja resursa u ribarstvu donosi se Program razvoja ribarstva i akvakulture kao planski dokument koji obezbjeđuje dugoročnu politiku upravljanja u sektoru ribarstva i akvakulture na period od 20 godina.

(2) Vlada, na prijedlog Ministarstva, donosi odluku o usvajanju Programa razvoja ribarstva i akvakulture.

(3) Monitoring kvantitativno-kvalitativnog sastava, uzrasne strukture i produkcije ribljeg fonda, utvrđenih Programom razvoja ribarstva i akvakulture, vrši se svakih pet godina.

(4) Revizija Programa razvoja ribarstva i akvakulture vrši se prije isteka perioda iz stava 1. ovog člana u slučaju da su trajno ili bitno izmijenjeni uslovi i okolnosti na kojima se zasniva Program razvoja ribarstva i akvakulture.“

U daljem tekstu Zakona riječi: „Ribarski osnov Republike“ zamjenjuju se riječima: „Program razvoja ribarstva i akvakulture“, u odgovarajućem padežu.

Član 3.

Član 12. mijenja se i glasi:

„(1) Program razvoja ribarstva i akvakulture mogu izrađivati ustanove koje su registrovane za stručna i naučna istraživanja iz oblasti ribarstva i akvakulture, ihtiologije i ekologije voda (u daljem tekstu: ustanova).

(2) Ustanova iz stava 1. ovog člana, pored izrade Programa razvoja ribarstva i akvakulture, obavlja i sljedeće poslove:

a) izrađuje programe upravljanja, revizije i dopune programa upravljanja za ribolovne zone,

b) vrši monitoring kvantitativno-kvalitativnog sastava, uzrasne strukture i produkcije ribljeg fonda i opterećenja ribolovnih voda,

v) izrađuje naučne i stručne studije i procjene stanja ribljeg fonda i staništa riba, te predlaže mjere za zaštitu riba i sanaciju degradiranih staništa riba,

g) izrađuje studije opravdanosti dodjele koncesije za korišćenje vode i vodnog zemljišta za obavljanje djelatnosti akvakulture i privredno-sportskog ribolova,

d) analizira podatke o ribolovu i predlaže mjere za unapređenje ribolova,

đ) vrši istraživanja fizičko-hemijskog i biološkog kvaliteta ribolovnih voda,

e) vrši istraživanja na području primarne i sekundarne organske produkcije,

ž) vrši istraživanja uticaja unošenja ribljih vrsta u ribolovne vode i akvakulturu (introdukcija, reintrodukcija, translokacija, invazione vrste riba, strane vrste riba i drugo),

z) vrši procjenu uticaja klimatskih promjena na život vodenih organizama i predlaže mjere za ublažavanje posljedica,

i) daje naučna i stručna mišljenja.

(3) Poslove iz st. 1. i 2. ovog člana ustanova obavlja kao povjereno javno ovlašćenje, a podaci dobijeni istraživanjima su javni i objavljuju se na internet stranici Ministarstva.

(4) Na ustanovu mogu da se prenesu ovlašćenja iz st. 1. i 2. ovog člana ako ispunjava sljedeće uslove:

a) da je registrovana kod nadležnog suda za obavljanje poslova iz oblasti ribarstva, ihtiologije ili ekologije voda,

b) da je upisana u registar naučnoistraživačkih organizacija i naučnih udruženja za naučna i stručna istraživanja iz oblasti ribarstva, ihtiologije ili ekologije voda u skladu sa propisima iz oblasti naučnoistraživačke djelatnosti i tehnološkog razvoja u Republici Srpskoj,

v) da ima zaposleno stručno naučno-nastavno osoblje, odnosno minimalno dva lica u naučno-nastavnom zvanju docenta ili dva lica u naučnom zvanju naučnog saradnika u području prirodnih, biotehničkih ili biomedicinskih nauka,

g) da ima zaposlene stručne saradnike, asistente i laborante, od čega minimalno dva lica imaju minimalno tri godine radnog iskustva u struci,

d) da posjeduje laboratoriju za ihtiološke i hidrobiološke analize, alate i opremu za terenska istraživanja u ribarstvu.

(5) Ako ustanova ispunjava propisane uslove, ministar donosi rješenje o ovlašćivanju za obavljanje poslova iz st. 1 i 2. ovog člana na period od pet godina.“

Član 4.

U članu 18. stav 6. briše se, a st. 7, 8. i 9. postaju st. 6, 7. i 8.

Član 5.

U članu 22. stav 1. mijenja se i glasi:

„(1) Ministar donosi rješenje o dodjeli ribolovne zone na korišćenje na period do deset godina.“

Stav 2. briše se, a dosadašnji st. 3, 4, 5. i 6. postaju st. 2, 3, 4. i 5.

Član 6.

U članu 23. stav 2. mijenja se i glasi:

„(2) Ribolovna zona može se dodijeliti na korišćenje na period do deset godina.“

Član 7.

Član 24. mijenja se i glasi:

„(1) Ribolovnu zonu koja javnim konkursom nije ustupljena na korišćenje u skladu sa članom 21. ovog zakona ili je rješenje iz člana 22. ovog zakona ukinuto i ugovor iz člana 23. ovog zakona raskinut, Ministarstvo privremeno ustupa na korišćenje, bez javnog konkursa, korisniku druge ribolovne zone sa kojim Ministarstvo ima zaključen ugovor o korišćenju ribolovne zone.

(2) Ukoliko se ribolovna zona ne ustupi na korišćenje korisniku iz stava 1. ovog člana, ustupa se na privremeno korišćenje Sportsko-ribolovnom savezu Republike Srpske (u daljem tekstu: Savez) radi zaštite i očuvanja ribljeg fonda i drugih vodenih organizama u ribolovnim vodama.

(3) Ribolovna zona ustupa se na privremeno korišćenje korisniku ili Savezu do raspisivanja konkursa, a najduže na period do godinu dana.

(4) U ribolovnoj zoni iz stava 2. ovog člana, koja je ustupljena Savezu, nije dozvoljen ribolov.

(5) Ministar donosi rješenje o ustupanju ribolovne zone na privremeno korišćenje u skladu sa članom 22. ovog zakona.“

Član 8.

U članu 26. stav 3. briše se, a st. 4, 5, 6, 7. i 8. postaju st. 3, 4, 5, 6. i 7.

Član 9.

U članu 28. u stavu 1. u zagradi poslije riječi: „Program“ dodaje se riječ: „upravljanja“.

U daljem tekstu Zakona riječ: „Program“ zamjenjuje se riječima: „Program upravljanja“, u odgovarajućem padežu.

Poslije stava 7. dodaje se novi stav 8, koji glasi:

„(8) U slučaju pogoršanja hidroloških, fizičko-hemijskih i bioloških osobina ribolovne vode koje su prouzrokovale uginuće riba i drugih vodenih organizama ili promjenu kvalitativnog i kvantitativnog sastava riba i drugih vodenih organizama, korisnik je dužan izraditi dopunu Programa upravljanja i dostaviti je na saglasnost Ministarstvu.“

Dosadašnji st. 8. i 9. postaju st. 9. i 10.

Član 10.

U članu 30. u stavu 1. poslije riječi: „korišćenja“ dodaju se zapeta i riječi: „kao osnov za upravljanje ribljim fondom u ribolovnoj zoni“.

U stavu 6. broj: „4“ zamjenjuje se brojem: „5“.

Član 11.

U članu 33. u stavu 1. riječi: „Sportsko-ribolovni savez Republike Srpske (u daljem tekstu: Savez)“ zamjenjuju se riječju: „Savez“.

U stavu 2. dodaje se nova tačka i), koja glasi:

„i) izdaje korisnicima dnevnike rada ribočuvara, obrasce zapisnika i potvrda o privremenom oduzimanju dozvole za ribolov, ulova, sredstava, alata i opreme za ribolov,“.

Dosadašnja tačka i) postaje tačka j).

U stavu 3. poslije riječi: „đ)“ dodaje se zapeta i briše riječ: „i“, a poslije riječi: „ž)“ dodaju se zapeta i riječi: „z) i i)“.

Član 12.

U članu 34. stav 3. mijenja se i glasi:

„(3) Uvjerenje o položenom ribolovačkom ispitu, bez obaveze polaganja, izdaće se licu koje je evidentirano kao ribolovac u neprekidnom trajanju od tri godine i kojem u tom periodu nije izrečena prekršajna sankcija ili mjera za nezakonit ribolov.“

Član 13.

U članu 35. u stavu 1. poslije tačke a) dodaje se nova tačka b), koja glasi:

„b) šest mjeseci (u daljem tekstu: sezonska dozvola),“.

Dosadašnje t. b), v), g) i d) postaju t. v), g), d) i đ).

Poslije stava 2. dodaje se novi stav 3, koji glasi:

„(3) Mjesečnu, sedmičnu i dnevnu dozvolu ribolovac može da kupi i kod ribočuvara ribolovne zone na kojoj obavlja sportski ribolov.“

Dosadašnji st. 3, 4, 5. i 6. postaju st. 4, 5, 6. i 7.

Član 14.

Član 36. mijenja se i glasi:

„(1) Korisnik prodaje godišnje dozvole za ribolovnu zonu koja mu je dodijeljena na korišćenje, ribolovcima koji imaju prebivalište na području jedinice lokalne samouprave na kojoj se nalazi ribolovna zona, po cijeni koja je utvrđena odlukom iz člana 35. stav 6. ovog zakona.

(2) Izuzetno od stava 1. ovog člana, godišnja dozvola za sportski ribolov za ribolovce invalide od I do IV kategorije vrijedi na svim ribolovnim vodama na području Republike.

(3) Godišnja dozvola iz st. 1. i 2. ovog člana važi uz člansku kartu Saveza.

(4) Godišnja dozvola važi na ribolovnoj zoni drugog korisnika ako korisnici zaključe ugovor o pravu reciprociteta.

(5) Ako korisnici nemaju zaključen ugovor iz stava 4. ovog člana, a ribolovac želi da obavlja sportski ribolov na ribolovnoj zoni drugog korisnika, pored godišnje dozvole mora imati i talon.

(6) Talon iz stava 5. ovog člana ribolovac je dužan da kupi kod korisnika ili ribočuvara ribolovne zone na kojoj obavlja sportski ribolov.“

Član 15.

U članu 45. u stavu 4. poslije riječi: „opravdanosti“ dodaju se riječi: „i Programom razvoja ribarstva i akvakulture“.

Član 16.

Član 48. mijenja se i glasi:

„(1) Akvakultura je privredna djelatnost uzgoja ili oplemenjivanja riba i drugih vodenih organizama u objektima za akvakulturu korišćenjem tehnika za povećanje proizvodnje preko kapaciteta njihovih prirodnih staništa.

(2) Uzgojena riba i drugi vodeni organizmi iz akvakulture svojina su uzgajivača tokom čitave faze uzgoja i izlova.

(3) U objektima za akvakulturu vrši se planska i kontrolisana, odnosno intenzivna ishrana sve dok se ne postigne određena dužina ili težina ribe ili drugog vodenog organizma.

(4) Svi objekti za akvakulturu fizički su odvojeni od prirodnog vodnog tijela barijerama koje sprečavaju bježanje uzgajanih jedinki ili biološkog materijala koji su sposobni da prežive i da se dalje razmnožavaju.“

Član 17.

Poslije člana 48. dodaje se novi član 48a, koji glasi:

„Član 48a.

(1) Objekti za akvakulturu su ribnjak, kavez, zatvoreni objekat i drugi objekti koji služe za uzgoj ribe i drugih vodenih organizama.

(2) Ribnjak je ograničena, od prirodnih tokova odvojena vodena površina u kojoj se gaje ribe i drugi vodeni organizmi, a koji se može puniti vodom, odnosno potpuno isprazniti.

(3) Kavez je ograđeni prostor postavljen u vodi za potrebe uzgoja riba i drugih vodenih organizama.

(4) Zatvoreni objekat za akvakulturu je objekat u kojem se djelatnost akvakulture obavlja u vodenoj sredini koja podrazumijeva ili uključuje recirkulaciju vode.

(5) Drugi objekti za gajenje riba i drugih vodenih organizama su bazeni različitih oblika, izgrađeni od različitih vrsta materijala.“

Član 18.

Član 49. mijenja se i glasi:

„(1) Privredno društvo, preduzetnik i fizičko lice ‒ nosilac poljoprivrednog gazdinstva mogu obavljati djelatnost akvakulture, odnosno uzgoj ili oplemenjivanje riba i drugih vodenih organizama ako su upisani u Registar poljoprivrednih gazdinstava (u daljem tekstu: RPG), te ako su prijavili uzgoj ribe i drugih vodenih organizama i pribavili rješenje kojim se daje odobrenje za obavljanje djelatnosti akvakulture.

(2) U slučaju da privredno društvo, preduzetnik i fizičko lice proizvode nastale obavljanjem djelatnosti akvakulture prodaju drugim licima na tržištu, u vlastitom objektu ili ih koriste za vlastite potrebe, obavezni su ispuniti uslove iz stava 1. ovog člana.

(3) Ministar donosi rješenje kojim se daje odobrenje za obavljanje djelatnosti akvakulture na osnovu podnesenog zahtjeva privrednog društva, preduzetnika ili fizičkog lica, posebno za svaki objekat.

(4) Zahtjev za donošenje rješenja iz stava 3. ovog člana i rješenje obavezno sadrže:

a) poslovno ime i sjedište privrednog društva ili preduzetnika, odnosno ime i adresu fizičkog lica,

b) naziv ribolovne vode sa lokacijom objekta za akvakulturu,

v) prostorne koordinate, površinu i zapreminu objekta za akvakulturu,

g) vrstu i količinu ribe ili drugih vodenih organizama koji će se uzgajati.

(5) Uz zahtjev iz stava 4. ovog člana dostavlja se i:

a) rješenje o registraciji za privredna društva i preduzetnike,

b) vodna dozvola, u skladu sa Zakonom o vodama,

v) dokaz o ispunjenosti veterinarskih uslova za uzgoj ribe i drugih vodenih organizama, u skladu sa Zakonom o veterinarstvu,

g) tip objekta za akvakulturu u skladu sa članom 48a. stav 1. ovog zakona, kao i skicu sa pojedinačnom i ukupnom površinom objekta za akvakulturu,

d) dokaz o zaposlenju stručnog lica za obavljanje poslova akvakulture za privredna društva i preduzetnika, odnosno dokaz da je preduzetnik ili fizičko lice osposobljeno za obavljanje poslova akvakulture.

(6) Rješenje iz stava 3. ovog člana obavezno se ističe na vidnom mjestu na objektu za obavljanje djelatnosti akvakulture.

(7) Rješenje iz stava 3. ovog člana podliježe reviziji nakon isteka roka od pet godina od dana njegovog donošenja.

(8) Ministarstvo, po službenoj dužnosti, brine o isteku roka iz stava 7. ovog člana.

(9) Rješenje iz stava 3. ovog člana upisuje se u Registar subjekata koji obavljaju djelatnost akvakulture, koji vodi Ministarstvo u elektronskoj formi.

(10) Rješenje iz stava 3. ovog člana je konačno i protiv njega nije dozvoljena žalba, ali se može pokrenuti upravni spor pred nadležnim sudom.“

Član 19.

Poslije člana 49. dodaju se novi čl. 49a. i 49b, koji glase:

„Član 49a.

(1) U slučaju izmjene podataka na osnovu kojih je doneseno rješenje iz člana 49. stav 3. ovog zakona, privredno društvo, preduzetnik ili fizičko lice dužni su da svaku promjenu podataka prijave Ministarstvu u roku od 30 dana od dana njenog nastanka.

(2) Zabranjeno je uzgajanje riba i drugih vodenih organizama koji nisu upisani u rješenje za obavljanje djelatnosti akvakulture, kao i promjena prostornih koordinata i površine objekta za akvakulturu koje su upisane u rješenju.

Član 49b.

(1) Organska proizvodnja u akvakulturi obavlja se u skladu se posebnim propisom iz oblasti organske proizvodnje.

(2) Nije dozvoljen uzgoj genetski modifikovanih riba i drugih vodenih organizama.“

Član 20.

Član 50. mijenja se i glasi:

„(1) Rješenje iz člana 49. stav 3. ovog zakona stavlja se van snage u slučaju:

a) da privredno društvo, preduzetnik ili fizičko lice podnese zahtjev za to,

b) smrti fizičkog lica na čije ime je rješenje izdato,

v) stečaja, likvidacije i brisanja iz registra privrednog društva ili preduzetnika,

g) brisanja privrednog društva, preduzetnika ili fizičkog lica iz RPG ili neprijavljivanja uzgoja riba u RPG u tekućoj godini,

d) ako je privredno društvo, preduzetnik ili fizičko lice prestalo da obavlja djelatnost akvakulture.

(2) Rješenje iz člana 49. stav 3. ovog zakona ukida se u slučaju ako:

a) privredno društvo, preduzetnik ili fizičko lice uzgaja vrste riba ili drugih vodenih organizama koje nisu navedene u rješenju,

b) je rješenje doneseno na osnovu netačnih podataka,

v) ne postupi u skladu sa članom 49a. stav 1. ovog zakona,

g) u naknadno ostavljenom roku nije dostavljen godišnji izvještaj o radu i evidencija o uzgoju riba ili drugih vodenih organizama,

d) se ne pridržava propisanih uslova zaštite prirode i životne sredine,

đ) prestane da ispunjava uslove propisane ovim zakonom.“

Član 21.

U članu 52. stav 1. mijenja se i glasi:

„(1) Djelatnost akvakulture može obavljati lice koje ima najmanje srednju stručnu spremu četvrtog stepena i koje je za to stručno osposobljeno.“

Stav 6. briše se, a st. 7, 8. i 9. postaju st. 6, 7. i 8.

Član 22.

U članu 53. stav 1. mijenja se i glasi:

„(1) Privredno društvo, preduzetnik i fizičko lice – nosilac poljoprivrednog gazdinstva koji obavljaju djelatnost akvakulture obavezni su da vode evidenciju o proizvodnji i uzgoju riba, mlađi, oplođene ikre i drugih vodenih organizama i dostave je Ministarstvu uz godišnji izvještaj, do 31. januara tekuće godine za prethodnu godinu.“

Član 23.

Član 56. mijenja se i glasi:

„(1) Radi zaštite ribljeg fonda u ribolovnim vodama i ribolovne zone, korisnik ribolovne zone i koncesionar dužni su da organizuju ribočuvarsku službu na način kojim se osigurava nadzor nad svim ribolovnim vodama u ribolovnoj zoni koju koriste.

(2) Čuvanje ribolovne zone obavlja lice koje je u radnom odnosu na neodređeno vrijeme kod korisnika ili koncesionara (u daljem tekstu: ribočuvar).

(3) Poslove ribočuvar može da obavlja lice koje ispunjava sljedeće uslove: ima najmanje četvrti stepen stručne spreme, položen ispit za ribočuvara, da nije krivično osuđivan, odnosno da se protiv njega ne vodi krivični postupak za djela koja ga čine nepodobnim za poslove ribočuvara.

(4) Ribočuvar ima svojstvo službenog lica, što dokazuje značkom i legitimacijom ribočuvara koje izdaje Savez.

(5) Korisnik ribolovne zone može, pored ribočuvara iz stava 2. ovog člana, da obezbijedi čuvanje ribolovne zone angažovanjem ribočuvara-volontera, koji ispunjava uslove iz stava 3. ovog člana i koji ima ovlašćenja ribočuvara propisana ovim zakonom.

(6) Čuvanje ribolovne zone u okviru granica nacionalnog parka ili drugog zaštićenog prirodnog dobra vrši čuvar prirode, koji ispunjava uslove iz stava 3. ovog člana i koji ima ovlašćenja ribočuvara propisana ovim zakonom.

(7) Ribočuvar je ovlašćen da zatraži pomoć policijskih službenika ukoliko se prilikom vršenja poslova nadzora nad ribljim fondom, ribolovom i ribolovnim vodama ribočuvaru pruža fizički otpor ili se takav otpor može osnovano očekivati.

(8) Ministar donosi pravilnik kojim se detaljnije propisuju tehnički uslovi i način organizovanja ribočuvarske službe, obrazac vođenja evidencije dnevnih aktivnosti ribočuvara, službena oprema, izgled ribočuvarske značke i obrazac ribočuvarske legitimacije.“

Član 24.

U članu 57. stav 3. briše se, a st. 4. i 5. postaju st. 3. i 4.

Član 25.

U članu 59. u stavu 1. u tački g) poslije riječi: „prodaje“ dodaje se riječ: „talone,“.

U tački e) riječi: „i za račun“ brišu se.

Poslije stava 1. dodaje se novi stav 2, koji glasi:

„(2) Ribočuvar-volonter ovlašćen je da obavlja poslove iz stava 1. ovog člana, osim poslova iz t. d), đ) i e).“

Dosadašnji st. 2, 3, 4. i 5. postaju st. 3, 4, 5. i 6.

Član 26.

Član 63. mijenja se i glasi:

„(1) S ciljem očuvanja optimalne strukture i veličine populacija riba korisnik ima obavezu da poribljava ribolovne vode u skladu sa Programom upravljanja i godišnjim planom korišćenja ribolovne zone.

(2) Korisnik je obavezan da poribljava ribolovne vode autohtonim vrstama riba i ribljom mlađi proizvedenom u mrestilištu koje je registrovano za proizvodnju ribe, riblje mlađi i oplođene ikre.

(3) Prije poribljavanja stručno ili ovlašćeno lice korisnika vrši uvid u dokumentaciju iz koje se može utvrditi porijeklo i zdravstvena ispravnost ribe ili riblje mlađi, vodi računa o ispravnosti postupka poribljavanja ribolovne vode, te o izvršenom poribljavanju sastavlja zapisnik.

(4) Korisnik obavještava nadležnog inspektora o mjestu i vremenu poribljavanja, najmanje 48 časova prije poribljavanja.

(5) Radi zaštite poribljene ribe ili riblje mlađi, korisnik organizuje čuvanje ribolovne vode najmanje 48 časova nakon poribljavanja.

(6) Zabranjeno je poribljavanjem unositi alohtone vrste riba u ribolovnu vodu.“

Član 27.

Poslije člana 64. dodaju se novi čl. 64a, 64b, 64v, 64g. i 64d, koji glase:

„Član 64a.

(1) Proizvodnju oplođene ikre, riblje mlađi i ribe u mrestilištu za poribljavanje (u daljem tekstu: genetski materijal) može obavljati pravno lice koje je pribavilo rješenje kojim se odobrava proizvodnja genetskog materijala.

(2) Objekat za proizvodnju genetskog materijala fizički je odvojen od prirodnog vodnog tijela barijerama koje sprečavaju bježanje uzgajanih jedinki ili biološkog materijala koji su sposobni da prežive i da se dalje razmnožavaju.

(3) Ministar donosi rješenje kojim se daje odobrenje za proizvodnju genetskog materijala na osnovu podnesenog zahtjeva pravnog lica, a u slučaju da isto pravno lice ima više mrestilišta, rješenje se donosi za svako mrestilište pojedinačno.

(4) Zahtjev za izdavanje rješenja i rješenje obavezno sadrže:

### a) naziv i sjedište pravnog lica,

b) naziv ribolovne vode sa lokacijom mrestilišta,

v) prostorne koordinate, površinu i zapreminu mrestilišta,

g) vrstu i količinu genetskog materijala koji će se proizvoditi.

(5) Uz zahtjev pravno lice dostavlja i:

a) upotrebnu dozvolu za objekat,

b) dokaz o ispunjenosti veterinarskih uslova za proizvodnju genetskog materijala u skladu sa propisima iz oblasti veterinarstva,

v) skicu lokacije sa ukupnom površinom i zapreminom mrestilišta,

g) dokaz o zaposlenju stručnog lica za proizvodnju genetskog materijala,

d) stručno mišljenje ustanove iz člana 12. ovog zakona da ribe i drugi vodeni organizmi pripadaju autohtonim vrstama za poribljavanje odgovarajućih slivova.

(6) Rješenje iz stava 3. ovog člana obavezno se ističe na vidnom mjestu na objektu za proizvodnju genetskog materijala.

(7) Rješenje iz stava 3. ovog člana podliježe reviziji nakon isteka roka od pet godina od dana njegovog donošenja.

(8) Ministarstvo, po službenoj dužnosti, brine o isteku roka iz stava 7. ovog člana.

(9) Rješenje iz stava 3. ovog člana upisuje se u Registar odobrenja za proizvodnju genetskog materijala, koji vodi Ministarstvo u elektronskoj formi.

(10) Rješenje iz stava 3. ovog člana je konačno i protiv njega nije dozvoljena žalba, ali se može pokrenuti upravni spor pred nadležnim sudom.

Član 64b.

(1) U slučaju izmjene podataka na osnovu kojih je doneseno rješenje iz člana 64a. stav 3. ovog zakona, pravno lice je obavezno da prijavi Ministarstvu svaku promjenu podataka u roku od 30 dana od dana nastanka ove promjene.

(2) Zabranjeno je uzgajanje onih vrsta genetskog materijala za koje nije izdato odobrenje za proizvodnju, kao i promjena prostornih koordinata i površine objekta za proizvodnju genetskog materijala koje su upisane u rješenju.

(3) Nije dozvoljen uzgoj genetski modifikovanog genetskog materijala za poribljavanje.

Član 64v.

(1) Rješenje iz člana 64a. stav 3. ovog zakona stavlja se van snage u slučaju:

a) da pravno lice podnese zahtjev za to,

b) stečaja, likvidacije i brisanja iz registra pravnog lica,

v) da je proizvođač prestao da obavlja djelatnost proizvodnje genetskog materijala.

(2) Rješenje iz člana 64a. stav 3. ovog zakona ukida se u slučaju ako:

a) proizvođač uzgaja vrste genetskog materijala koje nisu navedene u rješenju,

b) je rješenje izdato na osnovu netačnih podataka,

v) ne postupi u skladu sa članom 64b. stav 1. ovog zakona,

g) u naknadno ostavljenom roku nije dostavljen godišnji izvještaj o radu i evidencija o proizvodnji i prodaji genetskog materijala i poribljavanju,

d) se ne pridržava propisa za zaštitu prirode i životne sredine,

đ) prestane da ispunjava uslove propisane ovim zakonom.

Član 64g.

(1) Poslove proizvodnje genetskog materijala može obavljati lice sa završenim prvim ciklusom studija iz oblasti poljoprivrede (stočarstvo ‒ zootehnika) ili biologije (ihtiologija) sa najmanje 180 ESTЅ bodova ili ekvivalentom i položenim stručnim ispitom za proizvodnju genetskog materijala.

(2) Ministar imenuje komisiju za polaganje stručnog ispita, koja se sastoji od najmanje tri člana iz reda stručnjaka iz oblasti ribarstva ili biologije.

(3) Ministarstvo izdaje uvjerenje o položenom stručnom ispitu i vodi evidenciju o položenim stručnim ispitima.

(4) Članovima komisije pripada naknada za rad, a rješenje o visini naknade donosi ministar.

(5) Kandidat snosi troškove polaganja stručnog ispita, a rješenje o visini troškova donosi ministar.

(6) Sredstva od naknade za polaganje stručnog ispita uplaćuju se na račun javnih prihoda Republike.

(7) Ministar donosi pravilnik kojim propisuje program, način i uslove polaganja stručnog ispita iz stava 1. ovog člana.

Član 64d.

(1) Pravno lice koje obavlja proizvodnju genetskog materijala obavezno je da vodi evidenciju o proizvodnji i prodaji genetskog materijala, kao i o poribljavanju, koju dostavlja Ministarstvu uz godišnji izvještaj, do 31. januara tekuće godine za prethodnu godinu.

(2) Ministar donosi Pravilnik o obliku i sadržaju evidencije o proizvodnji i prodaji genetskog materijala za poribljavanje.“

Član 28.

U članu 67. u stavu 1. u tački k) riječ: „i“ zamjenjuje se zapetom.

U tački l) tačka se zamjenjuje zapetom i dodaje se nova tačka lj), koja glasi:

„lj) na izvorištima ribolovnih voda nije dozvoljeno vršiti poribljavanje, loviti ribu i obavljati druge radnje koje mogu prouzrokovati zagađenje izvorišta, opasnost za opstanak riba i narušavanje biodiverziteta.“

Član 29.

U članu 70. stav 5. mijenja se i glasi:

„(5) Ribolov u naučnoistraživačke svrhe mogu obavljati ustanove koje su registrovane za stručna i naučna istraživanja iz oblasti ribarstva i akvakulture, ihtiologije i ekologije voda i imaju ovlašćenje iz člana 12. ovog zakona.“

Član 30.

U članu 73. stav 1. mijenja se i glasi:

„(1) Lice koje obavlja djelatnost na vodnom dobru (postavljanje kaveza za uzgoj ribe, vađenje materijala iz vodotoka i jezera i dr.) ili u neposrednoj blizini vodnog dobra (vađenje šljunka i kamena, sječa šume u blizini izvorišta i izvlačenje trupaca koritom potoka i rijeka, korišćenje vode za potrebe privrede i poljoprivredne proizvodnje i dr.) obavezno je da prije početka radova na ribolovnoj vodi ili u njenoj neposrednoj blizini sa korisnikom ili koncesionarom sklopi ugovor, s ciljem zaštite i očuvanja ribljeg fonda.“

Član 31.

U članu 74. stav 2. mijenja se i glasi:

„(2) Fizička i pravna lica koja pričine štetu ribljem fondu, odnosno prouzrokuju opasnost za opstanak riba kontaminacijom, zagađenjem, nezakonitom eksploatacijom materijala iz vodotoka i jezera ili nezakonitim korišćenjem vodnog dobra, bespravnim ulovom ribe, ispuštanjem vode iz prirodnih i vještačkih jezera i drugih akumulacija, pregrađivanjem vodotoka, ispuštanjem neprečišćenih industrijskih, kanalizacionih i drugih otpadnih voda, izgradnjom postrojenja za proizvodnju električne energije, kao i na bilo koji drugi način, dužni su da korisniku nadoknade štetu u skladu sa Pravilnikom o visini naknade za štetu pričinjenu ribljem fondu i odredbama propisa kojim se uređuje oblast obligacionih odnosa.“

Član 32.

Poslije člana 74. naziv glave VIII mijenja se i glasi: „EVIDENCIJA I FINANSIRANJE U RIBARSTVU“.

Član 33.

Poslije člana 76. dodaju se novi članovi 76a, 76b. i 76v, koji glase:

„Član 76a.

Sredstva za finansiranje obnove, zaštite, očuvanja i održivog korišćenja ribljeg fonda u ribolovnim vodama, povećanja brojnosti i poboljšanja kvaliteta autohtonih, rijetkih i ugroženih vrsta riba i njihovih staništa obezbjeđuju se iz:

a) namjenskih sredstava budžeta Republike,

b) budžeta jedinica lokalnih samouprava,

v) vlastitih prihoda korisnika,

g) drugih izvora.

Član 76b.

Sredstva iz člana 76a. ovog zakona koriste se za finansiranje obnove, zaštite, očuvanja i održivog korišćenja ribljeg fonda u ribolovnim vodama (organizovanje, opremanje i obuka ribočuvarske službe, obilježavanje ribarskog područja i ribolovne zone, sanacija degradiranih staništa riba i drugo), povećanja brojnosti i poboljšanja kvaliteta rijetkih i ugroženih vrsta riba, njihovog staništa i razvoja akvakulture, kao i za:

a) izradu i realizaciju Programa razvoja ribarstva i akvakulture,

b) monitoring kvantitativno-kvalitativnog sastava, uzrasne strukture i produkcije ribljeg fonda i opterećenja ribolovnih voda i obavljanje sanacionog ribolova,

v) izradu naučnih i stručnih studija i procjene stanja ribljeg fonda,

g) promociju sportskog i privredno-sportskog ribolova,

d) istraživanja fizičko-hemijskog i biološkog kvaliteta ribolovnih voda,

đ) istraživanja na području primarne i sekundarne organske produkcije,

e) istraživanja uticaja unošenja ribljih vrsta u ribolovne vode i objekte za uzgoj ribe (introdukcija, reintrodukcija, translokacija, invazione vrste riba, strane vrste riba itd.),

ž) procjenu uticaja klimatskih promjena na život vodenih organizama i sprovođenje mjera za ublažavanje posljedica,

z) izgradnju i opremanje objekata za proizvodnju i uzgoj genetskog materijala za poribljavanje,

i) inovacije i ekološke mjera u akvakulturi i proizvodnji genetskog materijala za poribljavanje,

j) nabavku opreme za preradu ribe i promociju proizvoda akvakulture,

k) uspostavljanje, vođenje i ažuriranje ribarskog katastra.

Član 76v.

(1) Sredstva iz člana 76a. ovog zakona mogu se dodijeliti pravnom licu, preduzetniku i fizičkom licu ‒ nosiocu poljoprivrednog gazdinstva sa prebivalištem, odnosno sjedištem u Republici, a koje obavlja djelatnost iz oblasti ribarstva na teritoriji Republike.

(2) Pravno lice koje obavlja djelatnost sportskog i privredno-sportskog ribolova, pored uslova iz stava 1. ovog člana, obavezno je da bude i član Saveza.

(3) Opšti kriterijumi za raspodjelu sredstava iz člana 76a. ovog zakona su:

a) doprinos projekta za ostvarivanje javnog interesa (broj korisnika, predviđeni učinci za osobe sa invaliditetom i slično),

b) doprinos zaštiti ribljeg fonda u ribolovnim vodama, posebno autohtonih, rijetkih i ugroženih vrsta riba i njihovog staništa (broj obilježenih riba, broj plodišta i drugo),

v) doprinos razvoju jedinice lokalne samouprave,

g) ranije poštivanje propisa (namjensko trošenje sredstava po ranije finansiranim projektima, izvještaj inspekcije o korišćenju ribolovne zone),

d) učešće vlastitih sredstava.

(4) Sredstva iz člana 76a. ovog zakona dodjeljuju se u skladu sa propisima kojima se uređuje oblast podsticaja za poljoprivredu i ruralni razvoj.“

Član 34.

U članu 77. stav 2. mijenja se i glasi:

„(2) Inspekcijski nadzor nad primjenom ovog zakona i propisa donesenih na osnovu njega vrši Republička uprava za inspekcijske poslove i jedinice lokalne samouprave posredstvom nadležnih inspektora.“

Član 35.

Član 78. mijenja se i glasi:

„(1) U postupku inspekcijskog nadzora nadležni inspektor, pored opštih ovlašćenja propisanih zakonom kojim se uređuje oblast inspekcija, ima pravo i dužnost da:

a) kontroliše ribara u pogledu ispunjenosti uslova za obavljanje privrednog ribolova, alate kojima obavlja ribolov i količinu ulovljene ribe,

b) utvrdi da li je korisnik uskladio Program upravljanja i godišnji plan korišćenja ribolovne zone sa Programom razvoja ribarstva i akvakulture,

v) utvrdi da li je korisnik obilježio granice ribolovne zone, ribarskih revira i posebnih staništa,

g) naredi da se ustupljena ribolovna zona koristi u skladu sa Programom upravljanja i godišnjim planom korišćenja,

d) utvrdi da li se ribolovna zona čuva u skladu sa propisanim načinom organizacije ribočuvarske službe i brojem ribočuvara kojim se osigurava nadzor nad svim ribolovnim vodama u ribolovnoj zoni koju koriste,

đ) kontroliše rad Saveza u pogledu obavljanja povjerenih poslova u skladu sa ovim zakonom i korišćenje sredstava od naknada za ribolovne dozvole,

e) utvrdi da li korisnik ribolovne zone prodaje godišnje, sezonske, mjesečne, sedmične i dnevne dozvole i talone za sportski ribolov ribolovcu na propisan način i na propisanim obrascima,

ž) utvrdi da li se ulovljena riba u ribolovu, osim u privrednom ribolovu, stavlja u promet u ugostiteljskim objektima, restoranima, prodavnicama, ribarnicama, na tržnicama i zelenim pijacama,

z) utvrdi porijeklo ribe u ugostiteljskim objektima, restoranima, prodavnicama, ribarnicama, na tržnicama i zelenim pijacama,

i) naredi da koncesionar koristi ribolovnu zonu u skladu sa Studijom ekonomske opravdanosti i godišnjim planom korišćenja ribolovne zone,

j) naredi da objekti za akvakulturu i proizvodnju genetskog materijala budu fizički odvojeni od prirodnog vodnog tijela barijerama koje sprečavaju bježanje uzgajanih jedinki ili biološkog materijala koji su sposobni da prežive i da se dalje razmnožavaju,

k) utvrdi da li privredno društvo, preduzetnik, pravno i fizičko lice ‒ nosilac poljoprivrednog gazdinstva ispunjavaju uslove za obavljanje djelatnosti akvakulture, odnosno uzgoja ili oplemenjivanja riba i drugih vodenih organizama i proizvodnju genetskog materijala,

l) vrši kontrolu da li je došlo do promjene podataka na osnovu kojih je doneseno rješenje kojim se daje odobrenje za akvakulturu i proizvodnju genetskog materijala,

lj) kontroliše da li se gaje vrste riba, drugi vodeni organizmi i genetski materijal za koje nije izdato odobrenje ili genetski modifikovani organizmi,

m) naredi sprovođenje mjera s ciljem očuvanja, zaštite i unapređenja ribljeg fonda u ribolovnim vodama,

n) kontroliše rad ribočuvara na terenu i njihove dnevnike rada,

nj) identifikuje lice zatečeno u ribolovu, kao i u obavljanju drugih radnji na ribolovnoj vodi,

o) kontroliše ribolovca tokom obavljanja ribolova, mamce, alate i opremu kojom se obavlja ribolov, količinu i vrstu ulovljene ribe u skladu sa propisima o lovostaju, minimalnim veličinama i maksimalnom ulovu,

p) pregleda vozilo za koje osnovano sumnja da se u njemu prevozi riba koja je ulovljena u nedozvoljenom ribolovu ili uz upotrebu nedozvoljenih alata i opreme za ribolov,

r) naredi sprovođenje propisanih mjera zaštite endemskih, rijetkih i ugroženih vrsta ribe, revira i posebnih staništa u skladu sa Programom upravljanja,

s) zabrani privredni, sportski, privredno-sportski i naučnoistraživački ribolov, translokaciju ribe, elektroribolov i selektivni ribolov, ako se vrše u suprotnosti sa odredbama ovog zakona i programima,

t) zabrani ribolov, vađenje šljunka, pijeska, kamena i panjeva, zahvatanje ili crpljenje vode i druge radnje u posebnim staništima koje ometaju život i obnavljanje prirodnih populacija riba,

ć) kontroliše da li se poribljavanje ribolovnih voda vrši zdravim genetskim materijalom proizvedenim u registrovanom mrestilištu i na propisan način,

u) zabrani poribljavanjem unošenje novih vrsta genetskog materijala bez propisanog odobrenja,

f) naredi primjenu propisanih mjera zabrane i ograničenja korišćenja i očuvanja ekosistema ribolovnih voda, odnosno mjera i aktivnosti za spasavanje ribe i riblje mlađi sa poplavljenog i sušnog područja,

h) utvrdi da li se pričinjava šteta ribljem fondu, drugim vodenim organizmima i staništima.

(2) Nadležni inspektor, pored vršenja poslova iz stava 1. ovog člana, vrši i nadzor nad primjenom ostalih odredaba ovog zakona.“

Član 36.

Član 80. mijenja se i glasi:

„(1) Novčanom kaznom od 3.000 KM do 9.000 KM kazniće se za prekršaj privredno društvo, preduzetnik, pravno i fizičko lice, korisnik ribolovne zone i koncesionar, ako:

a) obavlja privredni ribolov na područjima na kojima nije dozvoljeno (član 14. stav 2),

b) omogući da privredni ribolov obavlja ribar koji ne ispunjava uslove za privredni ribolov propisane ovim zakonom (član 15. stav 2),

v) ribar obavlja privredni ribolov, a ne ispunjava propisane uslove (član 15. stav 2),

g) ribolovnu zonu za sportski ribolov ustupi na korišćenje drugom subjektu (član 22. stav 3),

d) zbog načina upravljanja prouzrokuje pogoršanje hidroloških, fizičko-hemijskih i bioloških osobina ribolovne vode (član 22. stav 4. tačka v),

đ) ne obezbijedi stručno obavljanje poslova upravljanja ribolovnom zonom i ribočuvarsku službu (član 25. stav 1),

e) ne obilježi granice ribarskog područja u propisanom roku, kao i ribarskih revira i posebnih staništa (član 27. stav 1),

ž) u propisanom roku ne donese Program upravljanja za period na koji mu je dodijeljena ribolovna zona na korišćenje (član 28. stav 1),

z) ne izradi dopunu Programa upravljanja (član 28. stav 8),

i) ne donese godišnji plan korišćenja u skladu sa Programom upravljanja ili ne koristi ribolovnu zonu u skladu sa godišnjim planom (član 30. stav 1),

j) omogući sportski ribolov ribolovcima koji nemaju položen ispit i koji nemaju dozvolu za lov riba u sportskom ribolovu (član 32. stav 1),

k) stavi u promet ribu ulovljenu u sportskom ribolovu (član 37. stav 4),

l) obavlja privredno-sportski ribolov, a ne ispunjava propisane uslove (član 41. stav 1),

lj) ne obezbijedi stručno obavljanje poslova upravljanja ribolovnom zonom i ribočuvarsku službu (član 43. stav 1),

m) ne obilježi granice ribarskog područja u roku od tri mjeseca od dana potpisivanja ugovora o koncesiji, kao i ribarskih revira i posebnih staništa (član 44),

n) ne koristi ribolovnu zonu u skladu sa godišnjim planom (član 45. stav 1),

nj) ne sprovede propisane mjere očuvanja i osiguranja uslova za održivo i dugoročno korišćenje ribljeg fonda i staništa (član 47),

o) objekti za akvakulturu nisu fizički odvojeni od prirodnog vodnog tijela barijerama koje sprečavaju bježanje uzgajanih jedinki ili biološkog materijala (član 48. stav 4),

p) nije upisan u RPG ili nema prijavljen uzgoj ribe i drugih vodenih organizama u RPG ili nema rješenje kojim se daje odobrenje za akvakulturu (član 49. stav 1),

r) uzgaja genetski modifikovane ribe ili druge vodene organizme ili genetski materijal (član 49b. stav 2. i član 64b. stav 3),

s) ne vodi propisane evidencije o proizvodnji u akvakulturi i ne dostavi godišnji izvještaj (član 53. stav 1),

t) ne organizuje ribočuvarsku službu i ne obezbijedi da ribočuvarske poslove obavlja lice koje ispunjava propisane uslove (član 56. st. 1. i 3),

ć) ne vrši poribljavanje ribolovnih voda i prenošenje riba na propisan način (čl. 63. i 64),

u) ne ispunjava uslove za proizvodnju genetskog materijala (član 64a. stav 1),

f) ne vodi propisanu evidenciju u proizvodnji genetskog materijala i ne dostavi godišnji izvještaj (član 64d. stav 1),

h) nedozvoljeno lovi ribu na ribolovnoj vodi ili obavlja zabranjene radnje na ribolovnoj vodi (čl. 66. i 67),

c) vrši ribolov u naučnoistraživačke svrhe bez rješenja Ministarstva (član 70. stav 1),

č) lice kojem je odobren ribolov u naučnoistraživačke svrhe ne postupa na propisan način (član 70. stav 6),

dž) obavlja ili omogući elektroribolov suprotno odredbama (član 71),

š) vrši ili omogući ribolov u sistemu kojim se osigurava nesmetan prolaz riba (član 73. stav 6).

(2) Za prekršaj iz stava 1. ovog člana kazniće se novčanom kaznom od 500 KM do 1.500 KM i odgovorno lice u privrednom društvu ili drugom pravnom licu, odnosno kod korisnika ribolovne zone ili koncesionara.“

Član 37.

Član 81. mijenja se i glasi:

„(1) Novčanom kaznom od 2.000 KM do 6.000 KM kazniće se za prekršaj privredno društvo, preduzetnik, pravno i fizičko lice, korisnik ribolovne zone i koncesionar, ako:

a) ne plati naknadu za korišćenje ribolovne zone (član 9. stav 1. i član 42. stav 3),

b) omogući da se privredni ribolov obavlja na područjima na kojima nije dozvoljeno (član 14. stav 2),

v) količina ulova ribara u privrednom ribolovu premaši dozvoljenu (član 15. stav 3),

g) ribar obavlja privredni ribolov nedozvoljenim alatima i ne poštuje zabranu ribolova (član 17. st. 1. i 5),

d) ne obavijesti ribara o zabranama ili ograničenjima (član 17. stav 4),

đ) ne vodi propisane evidencije i ne dostavi godišnji izvještaj (član 19. stav 1),

e) ne dostavi godišnji plan u propisanom roku i dozvoli ribolov bez saglasnosti Ministarstva (član 30. st. 3. i 7. i član 45. st. 1, 2. i 7),

ž) ne dostavi godišnji i finalni izvještaj u propisanom roku (član 31. st. 1. i 2),

z) ne prodaje dozvole za ribolov ribolovcima na propisan način (član 35. st. 2. i 3, član 36. st. 1. i 6. i član 46),

i) omogući sportski ribolov uz upotrebu nedozvoljenih ribolovnih alata, opreme ili plovnih sredstava (član 37. st. 1. i 2),

j) izda dozvolu za tekuću godinu sportskom ribolovcu koji nije dostavio godišnji izvještaj za prethodnu godinu (član 38. stav 2),

k) ne organizuje takmičenje ribolovaca na propisan način (član 39),

l) ne prijave promjenu podataka (član 49a. stav 1. i član 64b. stav 1),

lj) uzgaja vrste riba ili drugih vodenih organizma ili genetskog materijala koji nisu navedeni u odobrenju (član 49a. stav 2. i član 64b. stav 2),

m) lovi ribu i obavlja druge radnje na udaljenosti manjoj od 50 metara od granice kaveza ili ograde (član 51. stav 1),

n) omogući da neposredno obavljanje poslova akvakulture i proizvodnje genetskog materijala vrši lice koje nije stručno osposobljeno (član 52. stav 1. i član 64g. stav 1),

nj) ne obezbijedi uslove za oduzimanje, čuvanje i održavanje dozvole za ribolov, sredstava, alata, opreme za ribolov ili ulova do njihove predaje nadležnom sudskom organu ili ako raspolaže sa privremeno oduzetom opremom ili ulovom do predaje nadležnom sudskom organu (član 59. st. 4. i 5),

o) ne obavlja sanacioni ribolov na propisan način (član 72. st. 1. i 2),

p) korisnik ili koncesionar ne obavijesti Inspektorat i Ministarstvo (član 72. stav 3),

r) ne ispunjava propisane uslove (član 73. st. 1, 3. i 4).

(2) Za prekršaj iz stava 1. ovog člana kazniće se novčanom kaznom od 400 KM do 1.200 KM i odgovorno lice u privrednom društvu, drugom pravnom licu, odnosno kod korisnika ribolovne zone ili koncesionara.“

Član 38.

U članu 82. u stavu 4. dodaje se nova tačka a), koja glasi:

„a) lovi ribu u ribolovnoj zoni koja je ustupljena na privremeno korišćenje Savezu (član 24. stav 4),“.

Dosadašnje t. a), b), v), g) i d) postaju t. b), v), g), d) i đ).

Član 39.

Član 83. mijenja se i glasi:

„Novčanom kaznom od 2.000 KM do 6.000 KM kazniće se za prekršaj Savez, ako:

a) ne obezbijedi zaštitu i očuvanje ribljeg fonda i drugih vodenih organizama u ribolovnoj zoni (član 24. stav 2),

b) uskrati članstvo zainteresovanim subjektima čija je djelatnost povezana sa ribarstvom (član 33. stav 1),

v) ne obavlja povjerene poslove (član 33. stav 2),

g) Ministarstvu ne dostavi godišnji izvještaj (član 33. stav 7),

d) vrši distribuciju dozvola korisnicima ili koncesionarima sa kojima Ministarstvo nema sklopljen ugovor o korišćenju ili koncesiji (član 35. stav 2).“

Član 40.

U članu 85. u stavu 2. tačka z) mijenja se i glasi:

„z) Pravilnik o zaštiti ribljeg fonda (član 37. stav 5. i član 65. stav 4),“.

Tačka nj) briše se, a dosadašnje t. o) i p) postaju t. nj) i o).

Član 41.

Poslije člana 85. dodaje se novi član 85a, koji glasi:

„Član 85a.

Ministar će u roku od godinu dana od dana stupanja na snagu ovog zakona donijeti:

a) Pravilnik o programu, načinu i uslovima polaganja stručnog ispita (član 64g. stav 7),

b) Pravilnik o obliku i sadržaju evidencije o proizvodnji i prodaji genetskog materijala za poribljavanje (član 64d. stav 2).“

Član 42.

Poslije člana 87. dodaje se novi član 87a, koji glasi:

„Član 87a.

„(1) Fizičko lice koje obavlja djelatnost akvakulture i pravno lice koje obavlja djelatnost proizvodnje genetskog materijala za poribljavanje dužni su da svoje poslovanje usklade sa odredbama ovog zakona u roku od godinu dana od dana njegovog stupanja na snagu.

(2) Lica iz čl. 52. i 64g. ovog zakona dužna su da polože ispit u roku od godinu dana od dana stupanja na snagu ovog zakona.

(3) Lica iz čl. 18, 26, 34, 52. i 57. ovog zakona, koja su po propisima važećim do stupanja na snagu ovog zakona dobila uvjerenje o položenom ispitu, mogu i dalje obavljati poslove za koje je uvjerenje izdato.“

Član 43.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-969/21 POTPREDSJEDNIK

Datum: 1. decembra 2021. godine NARODNE SKUPŠTINE

Denis Šulić